Prisen på Kia EV6 GT sænkes med 70.000 kroner

Da den potente Kia EV6 GT kom til landet, var det med en pris på 599.990 kroner. Nu kan du slippe med 419.999 kroner. Altså hele 30 procent billigere. Kia Import Danmark har nemlig af flere omgange sat prisen ned – senest her til morgen, hvor der blev barberet 70.000 kroner af kontantprisen.

Og det er en elektrisk muskelbil, man køber. EV6 GT er ikke alene den hurtigst accelererende Kia, med en acceleration fra 0 til 100 km/t på 3,5 sekunder. Den er også den mest kraftfulde produktionsbil, som Kia nogensinde har lavet. Dens dobbelt-motorede elektriske drivlinje producerer 585 hk (430 kW) og et drejningsmoment på hele 740 Nm.

Bevares, det koster på forbrugsregnskabet, den 77,4 kWh store batteripakke giver en WLTP-rækkevidde på op til 424 kilometer. Det er ikke prangende, men heldigvis har bilen 800 volt systemer, så batteriet kan lades fra 10 til 80 procent på kun 18 minutter ved lynladere.

Dertil kommer en udstyrsliste så lang som “en teenagers ønskesky”, som Kia kalder det. Det inkluderer head-up display med Augmented Reality, glassoltag, sportskålsæder i ruskind, el-bagklap, LED kørelys, LED baglygter, LED forlygter med adaptiv styring af langlys, Drivemode Select (ECO, Normal, Sport, GT, Custom), P-sensor for og bag, regnsensor, varme i for- og bagsæder, varme i rattet, 12,3 tommer skærm med navigation og Kia Connect, 12,3 tommer fuldt digital instrumentering, lydanlæg med 14 højtalere, 360 graders kamera, adaptiv fartpilot, fjernbetjent parkeringsassistent, udvidet nødbremse, udvidet vejbaneassistent, udvidet kørselsassistent ved motorvejskørsel og Limited Slip Differentiale.

Ifølge pressematerialet er prisnedsættelsen tilgængelig hos alle autoriserede Kia-forhandlere i Danmark og gælder for en “begrænset periode”. Jeg gætter på at det er indtil lagerbilerne er udsolgt.

Forhandlere kan findes på Kias danske hjemmeside.

Læs også vores anmeldelse af Kia EV6.

Prisen på Kia EV6 GT sænkes med 70.000 kroner