Kia skærer 30.000 kroner af prisen på populær elbil

Når et bilmærke fylder rundt, plejer det at blive markeret med en specialmodel eller et badge på bagklappen. Kia har valgt en anden tilgang. I anledning af 30 år på det danske marked skærer importøren prisen på samtlige udgaver af elbilen EV6 med 30.000 kroner. Kampagnen gælder frem til 30. juni.

Det betyder, at EV6 nu starter ved 294.999 kroner for indstigningsmodellen med standardbatteri. Versionen med større batteri og længere rækkevidde begynder ved 319.999 kroner. Rabatten gælder hele modelprogrammet – fra basisudgaverne til topmodellen GT.

En af Kias vigtigste elbiler

EV6 har siden lanceringen været en central model i Kias elektriske strategi. Den er bygget på koncernens dedikerede elbilplatform E-GMP, der blandt andet gør det muligt at lynlade med 800-volt teknologi. Det betyder i praksis, at bilen kan lade meget hurtigt på kompatible lynladere – noget der har været en af modellens største styrker i konkurrencen på elbilmarkedet.

EV6 byder også på funktioner som Vehicle-to-Load, hvor bilen kan levere strøm til eksterne enheder som værktøj, elcykler eller campingudstyr. Samtidig kan opladning og ruteplanlægning styres via bilens digitale systemer og tilhørende app.

Sikkerhed og garanti er også en vigtig del af pakken. EV6 leveres med Kias velkendte fabriksgaranti på syv år eller 150.000 kilometer.

Kia har allerede haft medvind på EV6 i Danmark. I 2025 blev der indregistreret 1.480 eksemplarer af modellen – en stigning på 86 procent sammenlignet med året før.

| Normalpris | Kampagnepris | Besparelse
Access | | |
Standard Range | 324.999 | 294.999 | 30.000
Longe Range | 349.999 | 319.999 | 30.000
Prestige | | |
Standard Range | 334.999 | 304.999 | 30.000
Longe Range | 359.999 | 329.999 | 30.000
Upgrade | | |
Long Range | 379.999 | 349.999 | 30.000
Longe Range Performance | 404.999 | 374.999 | 30.000
GT-Line | | |
Longe Range | 409.999 | 379.999 | 30.000
Long Range Performance | 441.999 | 411.999 | 30.000
GT | | |
Long Range Performance | 499.999 | 469.999 | 30.000

Fra billig udfordrer til elbilbrand

Kias historie i Danmark begyndte i marts 1996, da de første biler ankom til Fredericia Havn. Dengang var mærket næsten ukendt herhjemme, og den første model – Kia Sephia – skulle først og fremmest konkurrere på pris. Bil Magasinet beskrev introduktionen sådan:

”Her kommer KIA! Vi kører det koreanske kanontilbud, der vil få Toyota til at græde.”

Siden har mærket gennemgået en markant forvandling. Picanto gjorde Kia til en populær spiller i miniklassen, cee’d bragte mærket ind i det europæiske C-segment, og introduktionen af syv års fabriksgaranti ændrede forventningerne til garanti i branchen.

De seneste ti år har udviklingen taget fart i en ny retning: elektrificering. Allerede i 2014 introducerede Kia elbilen e-Soul, som hurtigt fik en solid fanskare i Danmark. Men det var først med den nye elbilplatform i 2021 – og modeller som EV6, EV9 og EV3 – at Kia for alvor rykkede ind blandt de store elbilspillere.

I dag består Kias modelprogram i Danmark udelukkende af elbiler. Efter tre årtier på det danske marked er mærket dermed gået fra prispresset outsider til et af de mest synlige elbilbrands på vejene.

Kia skærer 30.000 kroner af prisen på populær elbil